ཡང་ཀུན་ཕན་ལས་ཁང་བཙུགས་ནས་ལས་ཀ་ག་རེ་བྱེད་ཐུབ་ཀྱི་ཡོད་པ་དང་།མྱོས་རྫས་ངན་གོམས་པ་ག་ཚོད་ཅིག་དྲག་སྐྱེད་བྱུང་ཡོད་པའི་སྐོར་ལ་ཁོང་གིས།ཀུན་ཕན་ལས་ཁང་ལ་དཔལ་འབྱོར་དང་འཛིན་སྐྱོང་གི་དཀའ་ངལ་ཅུང་ཙམ་འཕྲད་བསྡད་པ་ཡིན་དུས་འཛིན་སྐྱོང་ལྷན་ཚོགས་ཀྱིས་ང་ལ་འགན་ལེན་རོགས་ཞུ་ཞེས་བརྗོད་པ་ལྟར།ང་ལ་མཚོན་ན་ཕྱི་ལོ་༢༠༡༣ནས་ཀུན་ཕན་ལས་ཁང་དུ་ལས་ཀ་བྱེད་པའི་འགན་འཁུར་བ་ཡིན།འདས་པའི་ལོ་ངོ་༥ཡི་ནང་ཀུན་ཕན་ལས་ཁང་དུ་མྱོས་རྫས་ངན་གོམས་ནད་པ་༣༠ལྷག་ཅིག་ལ་བདག་སྐྱོང་གིས་ཟ་མ་དང་སྡོད་གནས་སོགས་སྤྲད་པ་དང་།དེ་དག་གི་ཁྲོད་ནས་བཟོ་གྲྭ་དང་སློབ་གྲྭའི་ལས་བྱེད་ནང་ལས་གཉེར་བྱེད་མཁན་དང་།ཀུན་ཕན་ལས་ཁང་གི་ཡིག་ཚང་དང་ཀུན་ཕན་ནད་གསོ་ཁང་སོགས་ལ་ལས་ཀ་བྱེད་མཁན།དེ་བཞིན་ཕྱི་ལོགས་ཀྱི་སྡེ་ཚན་ཁག་ནང་ལས་གཉེར་བྱེད་མཁན་སོགས་ཁྱོན་མི་༡༥ལྷག་ཅིག་དྲག་སྐྱེད་དང་ཕན་ཐོགས་བྱུང་བསྡད་ཡོད་པ་རེད།ད་ཐེངས་ང་ཚོའི་དུས་དེབ་འདི་སྤྱི་ཚོགས་ནང་འགྲེམས་སྤེལ་བྱེད་དགོས་པའི་རྒྱུ་མཚན་གཙོ་བོ་དེ།འདས་པའི་ལོ་༥ནང་མི་མང་པོ་ཞིག་གིས་ཀུན་ཕན་ལས་ཁང་ཞེས་པས་ལས་ཀ་ག་རེ་བྱེད་ཀྱི་ཡོད་པ་སོགས་འགའ་ཤས་ཀྱིས་དངོས་ནས་མ་ཤེས་པ་དང་།འགའ་ཤས་ཤིག་གིས་ཤེས་ཀྱི་ཡོད་ན་ཡང་མི་ལ་བལྟས་ནས་ཁྱད་གསོད་དང་ངན་དམས་བྱེད་མཁན་ཡོད་བསྡད་པ་སོང་ཙང་།འགན་འཛིན་ལྷན་ཚོགས་ནས་གོ་བསྡུར་བྱས་ཏེ་དུས་དེབ་འདི་བརྒྱུད་གནས་ཚུལ་ག་རེ་ཡིན་ཡང་ཕྱི་གསལ་ནང་གསལ་ཆགས་པར་ཕན་གྱི་རེད་བསམ་ནས་འགྲེམས་སྤེལ་བྱས་པ་ཡིན།ཞེས་བརྗོད་སོང་།